Mid-dħul fis-seħħ tar-Regolament dwar id-DNG, il-Grupp ta’ Esperti dwar l-IntrojtuNazzjonali Gross adotta b’suċċess kull sena l-opinjoni li tikkonferma li d-data ppreżentata fil-kwestjonarji tal-ING mill-Istati Membri u mir-Renju Unit hija xierqa għal skopijiet ta’ riżorsi proprji. Ladarba tiġi stabbilita l-adegwatezza tad-data, l-opinjoni, flimkien mad-data, tintbagħat lid-DĠ Baġit. Dan il-proċess qiegħed jiffunzjona mingħajr xkiel, u ppermetta lid-DĠ Baġit jikkalkula fi żmien xieraq il-kontribuzzjonijiet baġitarji ta’ kull pajjiż skont ir-riżorsa proprja tal-ING.

Mudell ta’ verifika

Is-sorsi u l-metodi użati mill-Istati Membri għall-kalkolu ttal-ING – kif deskritti fl-inventarji tal-ING – għandhom jiġu vverifikati mill-Kummissjoni (Eurostat) skont mudell ta’ verifika. L-Artikolu 5 tar-Regolament dwar id-DNG jistipula li l-mudell għandu jitfassal mill-Kummissjoni f’kooperazzjoni mill-qrib mal-Grupp ta’ Esperti dwar l-Introjtu Nazzjonali Gross. Tali mudell għaċ-ċiklu ta’ verifika tal-ING 2020-2024, ibbażat fuq dak li ntuża b’suċċess fiċ-ċiklu ta’ verifika tal-ING 2016-2019, ġie żviluppat mill-Eurostat u approvat mill-Grupp ta’ Esperti dwar l-Introjtu Nazzjonali Gross fil-laqgħat tiegħu fl-2020 u fl-2021. L-elementi rilevanti kollha tiegħu huma deskritti fid-dokumenti ta’ qafas li jikkostitwixxu l-mudell.

Minbarra d-dokument GNIG/121 “Outline of the verification model for GNI for own resources” li jiddeskrivi l-mudell kollu, tħejjew id-dokumenti ta’ qafas li ġejjin għaċ-ċiklu ta’ verifika tal-ING 2020-2024:

- Gwida tal-Inventarju tal-ING ESA 2010 - Linji Gwida għall-kitba tal-Inventarju tal-ING ESA 2010 u għall-kompilazzjoni tat-tabelli tal-proċess tal-ING (GNIG/068 Rev. 1);

- Kwestjonarju ta’ Valutazzjoni tal-Inventarju tal-ING (GIAQ) (GNIG/099);

- Linji gwida għall-eżerċizzju ta’ Verifika Diretta fil-qafas tal-verifika tal-inventarji tal-ING tal-Istati Membri (GNIG/100);

- Nota dwar ir-riżervi tal-ING (GNIG/101);

- Nota dwar il-limitu tal-materjalità (GNIG/102);

- Linji gwida dwar id-dokumentazzjoni (GNIG/122); u

- Mudell ta’ valutazzjoni tar-riskju għall-verifika tal-ING għal skopijiet ta’ riżorsi proprji (GNIG/130).

Il-mudell jinkludi verifika annwali tad-data mibgħuta fil-kwestjonarji tal-ING u r-rapporti dwar il-kwalità, u verifika pluriennali tas-sorsi u l-metodi statistiċi użati għall-kalkolu tal-ING.

Il-parti annwali tal-proċess ta’ verifika tikkonsisti fil-verifika tad-data mibgħuta fil-kwestjonarji tal-ING u fir-rapporti dwar il-kwalità. Il-kwestjonarji tal-ING jiġu vverifikati mill-Eurostat għal, fost l-oħrajn, il-korrettezza formali u numerika tat-tabelli mibgħuta, il-konsistenza tad-data maż-żmien u l-konsistenza tagħha maċ-ċifri ppubblikati tal-kontijiet nazzjonali. Ir-reviżjonijiet deskritti fir-rapport dwar il-kwalità huma vverifikati fir-rigward, fost l-oħrajn, tal-plawżibbiltà, tal-kwalità tas-sorsi u tal-metodi użati, tar-rikonċiljazzjoni tar-reviżjoni totali meta mqabbla mar-reviżjonijiet individwali, u tal-konsistenza ma’ bidliet imħabbra qabel. L-Istati Membri jistgħu jintalbu jipprovdu kwalunkwe kjarifika dwar id-data u dwar ir-rapport dwar il-kwalità u jibagħtu l-korrezzjonijiet. Dan il-proċess iwassal għall-adozzjoni mill-Grupp ta’ Esperti dwar l-Introjtu Nazzjonali Gross tal-opinjoni msemmija hawn fuq dwar l-adegwatezza tad-data dwar l-ING għal skopijiet ta’ riżorsi proprji.

Il-parti pluriennali tal-proċess ta’ verifika tikkonsisti fil-verifika tas-sorsi u l-metodi statistiċi użati għall-kalkolu tal-ING. Dan isir b’mod armonizzat għall-Istati Membri kollha, u jitwettaq f’ċikli ta’ verifika pluriennali li jiżguraw qafas ta’ verifika strutturat u koerenti. L-istadji ewlenin taċ-ċiklu, wara t-tħejjija tas-sett tad-dokumenti ta’ qafas, huma: is-sottomissjoni tal-inventarji tal-ING u t-tabelli tal-proċess; valutazzjoni tar-riskju; “desk checks” tal-inventarji u t-tabelli tal-proċess; tqabbil bejn il-pajjiżi ta’ kwistjonijiet trażversali; żjarat ta’ informazzjoni dwar l-ING; verifiki diretti; it-tqegħid ta’ punti ta’ azzjoni; u riżervi.

L-inventarji tal-ING u t-tabelli tal-proċess huma d-dokumenti ta’ referenza ewlenin użati fl-istadji kollha tal-proċess ta’ verifika pluriennali, u l-Eurostat jiċċekkjahom billi juża l-Kwestjonarju ta’ Valutazzjoni tal-Inventarju tal-ING approvat mill-Grupp ta’ Esperti dwar l-Introjtu Nazzjonali Gross, u billi jwettaq verifiki diretti ta’ oqsma ta’ kompilazzjoni magħżula. Il-kwestjonarju huwa għodda komprensiva ta’ verifika u dokumentazzjoni. L-istruttura tiegħu hija allinjata mill-qrib ma’ dik tal-Gwida dwar l-Inventarju tal-ING. Il-kwestjonarju huwa ffukat l-aktar fuq il-verifika tal-konformità tas-sorsi u l-metodi deskritti mar-rekwiżiti tal-ESA 2010, il-leġiżlazzjoni relatata u l-linji gwida metodoloġiċi. Dawn l-għodod servew l-iskop tagħhom sew matul is-snin, u żguraw analiżi sistematika, konsistenti u ġusta tal-inventarji tal-ING u tat-tabelli tal-proċess.

Xi oqsma tal-kontijiet nazzjonali - kif identifikati fil-valutazzjoni tar-riskju - jitqiesu bħala ta’ riskju għoli għall-Istati Membri kollha. Huma jeħtieġu analiżi komparattiva dettaljata tas-soluzzjonijiet applikati mill-pajjiżi. F’xi każijiet, jistgħu jeħtieġu wkoll ftehim dwar aspetti kunċettwali fil-Grupp ta’ Esperti dwar l-Introjtu Nazzjonali Gross. Dawn il-kwistjonijiet jiġu vverifikati b’mod uniformi fil-pajjiżi kollha permezz ta’ paraguni bejn il-pajjiżi. Fiċ-ċiklu ta’ verifika tal-2016-2019, l-Eurostat lesta programm estensiv ta’ paraguni bejn il-pajjiżi għal għadd ta’ kwistjonijiet trażversali. Dan kopra kwistjonijiet bħall-eżawrjenza, l-ibbilanċjar tal-PDG, is-servizzi tal-abitazzjoni, is-servizzi finanzjarji (inklużi s-servizzi ta’ intermedjazzjoni finanzjarja mkejla indirettament), il-produzzjoni globali, il-bilanċ tal-pagamenti, u l-bidliet bejn l-ESA 95 u l-ESA 2010. It-tqabbil bejn il-pajjiżi dwar l-eżawrjenza, il-produzzjoni globali u l-bilanċ tal-pagamenti, u l-bidliet bejn l-ESA 95 u l-ESA 2010 ġew suddiviżi ulterjorment f’oqsma aktar dettaljati. B’kollox, saru 16-il paragun bejn il-pajjiżi u kkontribwew għal assigurazzjoni akbar dwar il-kwalità tas-sorsi u l-metodi użati għall-kompilazzjoni tal-oqsma rispettivi. Fiċ-ċiklu ta’ verifika tal-2020-2024 qed jitwettqu żewġ analiżijiet oħra bejn il-pajjiżi.

Ir-Regolament dwar id-DNG jipprevedi li l-mudell ta’ verifika tal-ING għandu jkun ibbażat fuq il-prinċipji ta’ rieżami bejn il-pari u l-kosteffettività. Konsegwentement, dawn huma l-prinċipji ewlenin segwiti fil-ħidma ta’ verifika tal-ING u jiġu applikati matul il-proċess kollu ta’ verifika.

Ir-rieżami bejn il-pari fil-verifika tal-ING jintwera permezz tal-involviment attiv tal-Istati Membri fil-ħidma ta’ verifika, kemm fil-Grupp ta’ Esperti dwar l-Introjtu Nazzjonali Gross kif ukoll permezz tal-parteċipazzjoni fiż-żjarat ta’ informazzjoni tal-ING. Sabiex tiġi ffaċilitata l-implimentazzjoni tal-prinċipju tar-rieżami bejn il-pari, l-Eurostat żgura t-trasparenza tal-proċess ta’ verifika billi għamel id-dokumentazzjoni rilevanti kollha disponibbli għall-Grupp ta’ Esperti dwar l-Introjtu Nazzjonali Gross. Din tinkludi l-inventarji tal-ING u t-tabelli tal-proċess u l-eżiti kollha tal-proċess ta’ verifika f’termini ta’ rapporti taż-żjarat u punti ta’ azzjoni, lista ta’ kwistjonijiet mhux materjali identifikati, rapporti ta’ progress u rapporti finali dwar kwistjonijiet trażversali vverifikati permezz ta’ paraguni bejn il-pajjiżi, is-sitwazzjoni attwali dwar ir-riżervi, u (għaċ-ċiklu ta’ verifika tal-ING tal-2020-2024) l-ittri kollha li jistabbilixxu u jneħħu r-riżervi tal-ING.

Fir-rigward tal-applikazzjoni tal-kosteffettività, din timmaterjalizza fil-mudell ta’ verifika tal-ING b’mod doppju; l-ewwel nett, permezz tal-użu tal-valutazzjoni tar-riskju u, it-tieni, bl-applikazzjoni ta’ limitu ta’ materjalità. Ġie żviluppat mudell komprensiv ta’ valutazzjoni tar-riskju għall-verifika tal-ING għal skopijiet ta’ riżorsi proprji f’kooperazzjoni mill-qrib mal-Grupp ta’ Esperti dwar l-IntrojtuNazzjonali Gross u approvat minnu. Dan jirriżulta fl-istrutturar tal-proċess ta’ verifika u l-konċentrazzjoni tal-attivitajiet ta’ verifika fuq l-oqsma li juru livell relattivament għoli ta’ riskju. Hija l-fehma tal-Kummissjoni li l-użu ta’ din l-għodda ssimplifika l-proċess u għamlu aktar kosteffettiv.

Meta jiġu vvalutati d-daqs u s-sinifikat potenzjali ta’ attivitajiet jew tranżazzjonijiet speċifiċi, il-prinċipju tal-kosteffettività jinvolvi l-applikazzjoni ta’ limitu ta’ materjalità. Il-Grupp ta’ Esperti dwar l-Introjtu Nazzjonali Gross approva limitu ta’ 0,1 % tal-ING li għandu jintuża għal dan il-għan. Il-limitu ta’ materjalità jitqies matul il-proċess kollu ta’ verifika, iżda dan jiġi fuq quddiem meta jiġu stabbiliti u jitneħħew il-punti ta’ azzjoni u r-riżervi.